Komisijos sprendimas
2004 m. kovo 30 d.
iš dalies keičiantis Sprendimo 2003/804/EB, nustatančio gyvūnų sveikatos reikalavimus ir sertifikavimo reikalavimus importuojant moliuskus, jų kiaušinėlius ir gametas, skirtus auginimui, natūraliam išsivalymui arba vartoti žmonėms, I priedą
(pranešta dokumentu Nr. C(2004) 1076)
(tekstas svarbus EEE)
(2004/319/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir produktų pateikimą į rinką [1], ypač į jos 19 straipsnio 1 dalį,
kadangi:
(1) Trečiųjų šalių, iš kurių valstybėms narėms leidžiama importuoti gyvus moliuskus, jų kiaušinėlius ir gametas, skirtus auginimui, natūraliam išsivalymui arba vartoti žmonėms Bendrijoje, sąrašas ir tokias siuntas lydėtinų sertifikatų pavyzdžiai sudaryti Sprendimu 2003/804/EB [2].
(2) Tuo metu, kai buvo tvirtinamas Sprendimas 2003/804/EB, jokia trečioji šalis nebegalėjo būti įtraukta į jo priedą.
(3) Po to, kai įsigaliojo Direktyva 91/67/EEB, gyvūnų sveikatos reikalavimai, reglamentuojantys akvakultūros gyvūnų importą į Bendriją iš trečiųjų šalių, nebuvo keičiami. Kol bus nustatyti suderinti sertifikavimo reikalavimai, valstybės narės privalo užtikrinti, kad importuojant akvakultūros gyvūnus ir jų produktus iš trečiųjų šalių būtų laikomasi sąlygų, atitinkančių bent tas, kurios taikomos pateikiant į Bendrijos rinką produktus pagal Direktyvos 91/67/EEB 30 straipsnio 3 dalį.
(4) Tebevyksta prekyba gyvais moliuskais, skirtais vartoti žmonėms, tarp tam tikrų trečiųjų šalių ir valstybių narių. Tokia prekyba būtų sustabdyta nuo 2004 m. gegužės 1 d., įgyvendinus Sprendimą 2003/804/EB.
(5) Siekiant, kad bereikalingai nenutrūktų nuolatinė prekyba iš trečiųjų šalių, kuri valstybių narių nuomone atitinka sąlygas, lygiavertes bent toms, kurios taikomos pateikiant produktus į Bendrijos rinką, kai kurios trečiosios šalys turėtų būti įrašytos į šio sprendimo I priedą laikinam laikotarpiui, kol bus baigti Bendrijos taisyklėse numatyti patikrinimai vietoje.
(6) Šis laikinas sąrašas turėtų apsiriboti tik žmonėms vartoti skirtų gyvų moliuskų importu iš auginimo plotų, patvirtintų pagal Tarybos direktyvą 91/492/EEB [3].
(7) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/804/EB I priedas pakeičiamas šio sprendimo priedu.
2 straipsnis
Šis sprendimas taikomas nuo 2004 m. gegužės 1 d.
3 straipsnis
Šis sprendimas skirtas valstybėms narėms.
Priimta Briuselyje, 2004 m. kovo 30 d.